ตลท.เร่ง GSTEL ส่งงบฯย้อนหลัง ขีดเส้นตาย 31 พ.ค.63 ก่อนพิจารณาเพิกถอนหลักทรัพย์
ตลท.เร่ง GSTEL ส่งงบฯย้อนหลัง ขีดเส้นตาย 31 พ.ค.63 ก่อนพิจารณาเพิกถอนหลักทรัพย์
ตลท.เร่ง GSTEL ส่งงบฯย้อนหลัง ขีดเส้นตาย 31 พ.ค.63 ก่อนพิจารณาเพิกถอนหลักทรัพย์
20 มิ.ย. 2562

ตลาดหลักทรัพย์แห่งประเทศไทย (ตลท.) เปิดเผยว่า ตามที่ได้ประกาศให้หลักทรัพย์ของ บริษัท จี สตีล จำกัด (มหาชน) หรือ GSTEL เข้าข่ายอาจถูกเพิกถอนจากการเป็นหลักทรัพย์จดทะเบียนตั้งแต่วันที่ 15 พฤศจิกายน 2561 และประกาศเข้าข่ายอาจถูกเพิกถอนเพิ่มเติมวันที่ 15 กุมภาพันธ์ 2562 เนื่องจากบริษัทไม่ได้นำส่งงบการเงินไตรมาสที่ 1 ปี 2561 และงบการเงินไตรมาสที่ 2 ปี 2561 ตามลำดับ มายังตลาดหลักทรัพย์ฯ ภายในเวลาที่กำหนด
โดยระยะเวลาดังกล่าวล่าช้าเกินกว่า 6 เดือน ต่อมาวันที่ 31 พฤษภาคม 2562 บริษัทได้นำส่งงบการเงินไตรมาสที่ 1-2 ปี 2561 มายังตลาดหลักทรัพย์ฯ
ทั้งนี้ ตลาดหลักทรัพย์ฯ จึงประกาศให้ GSTEL เข้าสู่ช่วงดำเนินการให้มีคุณสมบัติเพื่อกลับมาซื้อขาย (Resume Stage) นับแต่วันที่ 1 มิถุนายน 2562 ซึ่ง GSTEL จะต้องดำเนินการให้มีคุณสมบัติกลับมาซื้อขายได้ภายในวันที่ 31 พฤษภาคม 2563 โดยต้องนำส่งงบการเงินงวดที่ล่าช้าได้ทั้งหมด ซึ่งปัจจุบัน GSTEL ยังไม่ได้นำส่งงบการเงิน 1 ฉบับ คือ งบการเงินไตรมาส 1 ปี 2562 และให้นำส่งงบการเงินตามเวลาที่กำหนดได้อีก 2 งวดติดต่อกัน โดยรายงานของผู้สอบบัญชีต้องไม่มีลักษณะว่างบการเงินไม่เป็นไปตามมาตรฐานบัญชีหรือมีประเด็นเกี่ยวกับระบบการควบคุมภายใน
อย่างไรก็ตาม หาก GSTEL ไม่สามารถดำเนินการให้มีคุณสมบัติเพื่อกลับมาซื้อขายได้ภายในระยะเวลาดังกล่าว ตลาดหลักทรัพย์ฯ จะเสนอคณะกรรมการตลาดหลักทรัพย์ฯ เพื่อพิจารณาเพิกถอนหลักทรัพย์ต่อไป
ทั้งนี้ หลักทรัพย์ GSTEL ถูกขึ้นเครื่องหมาย SP และ NC จนกว่าจะสามารถดำเนินการให้มีคุณสมบัติเพื่อกลับมาซื้อขายได้